钦定古今图书集成/明伦汇编/官常典/第632卷 > 梁习
## 钦定古今图书集成/明伦汇编/官常典/第632卷 > 梁习

按《魏志》本传，“习字子虞，陈郡柘人也。为郡纲纪。太祖
为司空，辟召为漳长，累转乘氏、海西、下邳令，所在有治名。还为西曹令史，迁为属。并土新附，习以别部司
马领并州刺史。时承高干荒乱之馀，寇边在界，张雄
跋扈，吏民亡叛，入其部落，兵家拥众，作为寇害，更相
扇动，往往棋跱。习到官，诱喻招纳，皆礼召其豪右，稍
稍荐举，使诣幕府。豪右已尽，乃次发诸丁彊，以为义
从。又因大军出征，分请以为勇力。吏兵已去之后，稍
移其家，前后送邺，凡数万口。其不从命者，兴兵致讨，
斩首千数，降附者万计。单于恭顺，名王稽颡，部曲服
事，供职同于编户。边境肃清，百姓布野。勤劝农桑，令
行禁止，贡达名士，咸显于世。”语在《常林传》。太祖嘉之，
赐爵关内侯，更拜为真长老称咏，以为自所闻识，刺
史未有及习者。建安十八年，州并属冀州，更拜议郎、
西部都督从事，统属冀州，总故部曲。又使于上党取
大材供邺宫室。习表置屯田都尉二人，领客六百夫，
于道次耕种菽粟，以给人牛之费。后单于入侍，西北
无虞，习之绩也。文帝践阼，复置并州，复为刺史，进封
申门亭侯，邑百户，政治常为天下最。太和二年，征拜
大司农。习在州二十馀年，而居处贫穷，无方面珍物。
明帝异之，礼赐甚厚。四年薨。子施嗣。初，济阴王思与
习俱为西曹令史。思因直日白事，失太祖指。太祖大
怒，教召主者，将加重辟。时思近出，习代往对，已被收
执矣。思乃驰还，自陈己罪，罪应受死。太祖叹习之不
言，思之识分，曰：“何意吾军中有二义士乎？”后同时擢
为刺史，思领豫州。思亦能吏，然苛碎无大体，官至九
卿，封列侯。